PRAVILNIK

O SADRŽINI PROJEKTA ZAŠTITE I SANACIJE ŽIVOTNE SREDINE TOKOM I POSLE KORIŠĆENJA PRIRODNOG RESURSA, POSTUPKU I USLOVIMA DAVANJA SAGLASNOSTI NA PROJEKAT

("Sl. glasnik RS", br. 35/2019)

**Član 1**

Ovim pravilnikom bliže se propisuje sadržina projekta zaštite i sanacije životne sredine tokom i posle korišćenja prirodnog resursa, kao i postupak i uslovi davanja saglasnosti na projekat.

**Član 2**

Projekat zaštite i sanacije životne sredine tokom i posle korišćenja prirodnog resursa, sadrži:

1) vrstu prirodnog resursa i kapacitet zahvatanja;

2) opis lokacije na kojoj se planira realizacija projekta eksploatacije prirodnog resursa;

3) prikaz stanja životne sredine na lokaciji i bližoj okolini (mikro i makro lokacija) sa prikazom mogućih kumulativnih efekata sa drugim projektima u okolini;

4) uslove zaštite prirode;

5) opis mogućih značajnih uticaja radova projekta na životnu sredinu;

6) opis tehnološkog procesa;

7) podatke o utvrđenim i overenim rezervama resursa;

8) procenu uticaja eksploatacije na životnu sredinu u slučaju udesa;

9) opis mera predviđenih u cilju sprečavanja, smanjenja i otklanjanja štetnog uticaja na životnu sredinu;

10) sistem praćenja uticaja na životnu sredinu tokom eksploatacije resursa;

11) mere ublažavanja uticaja na životnu sredinu i mere sanacije životne sredine, posle prestanka korišćenja resursa i zatvaranja postrojenja;

12) potvrdu o izvršenoj tehničkoj kontroli projekta.

**Član 3**

O davanju saglasnosti na projekat zaštite i sanacije životne sredine tokom i posle korišćenja prirodnog resursa, odlučuje se pod uslovom da su uz zahtev za davanje saglasnosti podneti:

1) projekat zaštite i sanacije životne sredine tokom i posle korišćenja prirodnog resursa;

2) situaciona karta, razmere 1:25.000 ili veće, sa ucrtanim granicama prostora u kome će se koristiti resurs, javnim saobraćajnicama i drugim objektima na tom prostoru, naznačenjem opštine na čijoj teritoriji je nalazište i ucrtanim i upisanim brojevima katastarskih parcela za koje postoji pravo službenosti na zemljištu;

3) dokaz o pravu službenosti na zemljištu, na kome će se vršiti zahvatanje i korišćenje prirodnog resursa (izvod iz lista nepokretnosti za vlasnika-korisnika zemljišta, a ako se radi o dugoročnom zakupu zemljišta, ugovor o zakupu od vlasnika - korisnika zemljišta), u originalu ili overenoj kopiji.

**Član 4**

Na postupak davanja saglasnosti na projekat zaštite i sanacije životne sredine tokom i posle korišćenja prirodnog resursa, primenjuju se odredbe zakona kojim se uređuje opšti upravni postupak.

**Član 5**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".